A Bizottság 1887/2000/EK rendelete
(2000. szeptember 6.)
egy új takarmány-adalékanyag ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1353/2000/EK bizottsági rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3. cikkére,
mivel:
(1) A 70/524/EGK irányelv úgy rendelkezik, hogy új adalékanyagok a tudományos és műszaki ismeretek fejlődésének figyelembevételével engedélyezhetők.
(2) Ideiglenes engedélyt kell adni egy új adalékanyagra akkor, ha a takarmányban megengedett szint mellett nincs káros hatással sem az emberi és állati egészségre, sem a környezetre, és nem károsítja a fogyasztót az állati termékek jellemzőinek megváltoztatásával, továbbá amennyiben az adalékanyag jelenléte ellenőrizhető a takarmányban és a rendelkezésre álló eredmények alapján ésszerűen feltételezhető, hogy a 70/524/EGK irányelv 3a. cikke a) pontjában megállapított feltétel, azaz a hatékonyság teljesül.
(3) A dokumentációban benyújtott és a tagállamok által megvizsgált adatok alapján a "kötőanyagok, csomósodásgátlók és koagulálószerek" csoportjába tartozó "üledékes eredetű klinoptilolit" ideiglenes engedélyezésének feltételei teljesülnek.
(4) Az "üledékes eredetű klinoptilolit"-ot fel kell venni a dioxin-tartalom ellenőrzésére irányuló programba, amely vonatkozik a csoportba tartozó többi, már engedélyezett adalékanyagra. Az engedélyezett kötőanyagokra, csomósodásgátlókra és koagulálószerekre irányuló programról a legutóbb a 739/2000/EK rendelettel [3] módosított 2439/1999/EK bizottsági rendelet [4] rendelkezett. 2000. október 15. után - amely időpontban az ellenőrző program összes eredményének rendelkezésre kell állnia - a dioxin-analitikai módszer kimutatási határértékeit fogják alkalmazni, amennyiben az új adalékanyag tekintetében nem állapítanak meg egyedi legnagyobb határértéket a dioxin-tartalom ellenőrző programból származó megfelelő adatok alapján.
(5) Az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A 70/524/EGK irányelvvel összhangban és az e rendelet mellékletében megállapított feltételekkel, a "kötőanyagok, csomósodásgátlók és koagulálószerek" csoportjába tartozó "üledékes eredetű klinoptilolit" ideiglenesen engedélyezett takarmány-adalékanyagként.
A Bizottság 2000. október 15. előtt felülvizsgálja ezt a rendeletet az új adalékanyagban lévő dioxin-tartalom ellenőrzésére szolgáló program eredményeinek fényében.
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. szeptember 6-án.